В.Ш.: Пра забарону спектакля хутка даведаліся ў інстытуце. На занятак прыйшоў Маланкін і зрабіў разнос перад усім курсам. Нам пагражала выключэнне. У адказ я сказаў: так, студэнты не маюць права парушаць дысцыпліну, але з гэтай п’есы мы шмат карыснага для сябе ўзялі як акцёры. І атрымалі каштоўны досвед. На што Маланкін прапанаваў зрабіць яшчэ адзін закрыты паказ, на гэты раз у інстытуце. Выдатна! На ролі ўзялі студэнтаў з нашага курса — Філатава, Халадзілава, Мароза, плюс мы з Леанідам Андрэйчыкавым. І вось цішком, а 8-й гадзіне раніцы, мы паказалі спектакль толькі для выкладчыкаў і студэнтаў-рэжысёраў.